PROSLAVA V GOLICAH

V soboto 1. oktobra 2022 je bila v Golicah pri spominskem obeležju proslava namenjena spominu na delovanje manevrske strukture narodne zaščite v občini Kamnik leta 1990 in delovanju narodne zaščite v Tuhinjski dolini v letu 1991.

Ne pozabimo, da je manevrska struktura narodne zaščite v občini Kamnik že pred vojno prevzela eno glavnih vlog pri zbiranju orožja, ki je bilo odpeljano na tajne lokacije.

Spominjamo se dogodkov, ki so potekali na območju Tuhinjske doline. Ko se je Slovenija pripravljala na pot k samostojnosti, se je izkazala velika enotnost  in posledično uspeh slovenskih oboroženih sil. Ena najpomembnejših nalog je bila ohranitev orožja, ki je bilo zato iz Kamnika odpeljano na skrivne lokacije. Tudi v Tuhinjski dolini so bila od 1. oktobra 1990 dalje tajna skladišča orožja. Prevzele in hranile so ga v Zg. Tuhinju družina Poljanšek, na Vasenem družina Žavbi, na Pšajnovici družina Pestotnik, v Rakitovcu družina Žibert, v Stebljevku družina Šimenc in v Snoviku družina Urankar. Navedene družine so maja leta 2000 dobile republiško priznanje: Naziv Slovenske družine. V letu 1991 v času osamosvojitvene vojne sta tudi zakonca Drolc v svojem objektu neposredno pri bencinskem servisu v Golicah hranila minsko eksplozivna sredstva. Udeležence sta pozdravila Zvonko Cvek predsednik Območnega združenja veteranov vojne za Slovenijo in Sandi Uršič podžupan občine Kamnik. Slavnostna govornica je bila Kamničanka Nataša Pirc Musar.